รมว.ทรัพย์ พอใจภาพรวมเปิดระบายน้ำแม่น้ำปราจีนบุรีช่วงฤดูกาลเก็บเกี่ยว ไม่ส่งผลกระทบต่อคุณภาพน้ำและสัตว์น้ำ
รมว.ทรัพย์ พอใจภาพรวมเปิดระบายน้ำแม่น้ำปราจีนบุรีช่วงฤดูกาลเก็บเกี่ยว ไม่ส่งผลกระทบต่อคุณภาพน้ำและสัตว์น้ำนายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม กล่าวว่า ฤดูกาลเก็บเกี่ยวข้าวช่วงเดือนพฤศจิกายนจนถึงธันวาคมของทุกปี จะมีการระบายน้ำออกมาจากประตูระบายน้ำชลประทานต่างๆ ลงสู่แม่น้ำปราจีนบุรี ส่งผลให้แม่น้ำปราจีนบุรีมีคุณภาพน้ำด้อยลง โดยเฉพาะการระบายน้ำจากประตูระบายน้ำคลองสารภี ตำบลวัดโบสถ์ อำเภอเมือง จังหวัดปราจีนบุรี เป็นสาเหตุให้คุณภาพน้ำแม่น้ำปราจีนบุรีและบางปะกงตั้งแต่อำเภอบ้านสร้าง จังหวัดปราจีนบุรีลงไปจนถึงอำเภอบางน้ำเปรี้ยว จังหวัดฉะเชิงเทรา มีปริมาณออกซิเจนในน้ำ(ดีโอ)ลดต่ำลง อาจส่งผลกระทบต่อสัตว์น้ำได้หากไม่มีการควบคุมปริมาณการระบายให้เหมาะสม ทั้งนี้ ได้ระบายน้ำจากคลองสารภีเสร็จสิ้นแล้วเมื่อวันที่ 28 พฤศจิกายนที่ผ่านมา สามารถควบคุมการระบายน้ำให้อยู่ในระดับที่ไม่ส่งผลกระทบต่อสัตว์น้ำได้ และไม่ปรากฏมีสัตว์น้ำลอยหัวหรือตาย โดยมีช่วงเวลาที่คุณภาพน้ำเสื่อมโทรมลงมีค่าดีโอต่ำกว่า 2 มิลลิกรัมต่อลิตรบ้างช่วงที่น้ำทะเลหนุน ภาพรวมคุณภาพน้ำอยู่ในระดับที่ไม่ส่งผลกระทบต่อการใช้น้ำและการเลี้ยงปลาในกระชังของประชาชนนายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า ฤดูกาลเก็บเกี่ยวปีนี้กรมควบคุมมลพิษ (คพ.) ร่วมกับสำนักงานทรัพยากรธรรมชาติและสิ่งแวดล้อมจังหวัดปราจีนบุรี สนับสนุนการทำงานของศูนย์เฉพาะกิจเพื่อติดตามเฝ้าระวังคุณภาพน้ำในแม่น้ำปราจีนบุรี ด้วยการติดตั้งสถานีตรวจวัดคุณภาพน้ำอัตโนมัติใช้เฝ้าระวังคุณภาพน้ำแม่น้ำปราจีนบุรีอย่างต่อเนื่อง และโครงการชลประทานจังหวัดปราจีนบุรี ได้เปิดประตูระบายน้ำคลองสารภี ตั้งแต่วันที่ 10 พฤศจิกายน มีระยะเวลาการระบายน้ำประมาณ 3 สัปดาห์ ซึ่งมีการปรับปริมาณการระบายให้เหมาะสมไม่ให้เกิดผลกระทบต่อสัตว์น้ำ